
Text rozhodnutia
Súd: Krajský súd Bratislava Spisová značka: 6S/226/2014 Identifikačné číslo súdneho spisu: 1014201769 Dátum vydania rozhodnutia: 28. 09. 2016 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2016:1014201769.1 Uznesenie Krajský súd v Bratislave v právnej veci žalobcu: RL Trading s.r.o., so sídlom Puškinova 4616/1, 036 01 Martin, právne zastúpený: JUDr. Ján Repáň, advokát so sídlom M. R. Štefánika 25, 036 01 Martin, proti žalovanému: Slovenská obchodná inšpekcia, Ústredný inšpektorát Slovenskej obchodnej inšpekcie so sídlom v Bratislave, Prievozská 32, P.O.BOX 29, 827 99 Bratislava, v konaní o preskúmanie zákonnosti rozhodnutia žalovaného č. SK/0248/99/2014 zo dňa 15.8.2014, jednohlasne, takto r o z h o d o l : Krajský súd v Bratislave p o s t u p u j e vec Krajskému súdu v Žiline. o d ô v o d n e n i e : 1. Žalobou doručenou Krajskému súdu v Bratislave dňa 23.10.2014 sa žalobca domáhal preskúmania zákonnosti rozhodnutia žalovaného č. SK/0248/99/2014 zo dňa 15.8.2014, ktorým žalovaný odvolanie žalobcu ako účastníka administratívneho konania zamietol a rozhodnutie Inšpektorátu Slovenskej obchodnej inšpekcie so sídlom v Žiline č. D/0350/05/2013 zo dňa 29.1.2014 potvrdil. Týmto rozhodnutím bola žalobcovi uložená pokuta vo výške 420,- € z dôvodu porušenia povinností podľa § 10 ods. 4 písm. a) a § 12 ods. 4 písm. b) zákona č. 108/2000 Z.z. o ochrane spotrebiteľa pri podomovom a zásielkovom predaji. 2. Dňa 1.7.2016 nadobudli účinnosť tri procesné kódexy - Civilný sporový poriadok (zákon č. 160/2015 Z. z.), Civilný mimosporový poriadok (zákon č. 161/2015 Z. z.) a Správny súdny poriadok? (zákon č. 162/2015 Z. z.), ktoré nahradili doteraz platný Občiansky súdny poriadok (zákon č. 99/1963 Zb.). V správnom súdnictve správny súd postupuje v zmysle Správneho súdneho poriadku. 3. Podľa § 491 ods. 1 zákona č. 162/2015 Z.z. Správny súdny poriadok (ďalej len „SSP“), ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 4. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 5. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 6. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 7. V prejednávanej veci rozhodoval v prvom stupni Ústredný inšpektorát Slovenskej obchodnej inšpekcie so sídlom v Žiline, a teda miestne (aj vecne) príslušným je Krajský súd v Žiline, keďže v jeho obvode má sídlo orgán verejnej správy, ktorý vo veci rozhodoval v prvom stupni. 8. Nakoľko v uvedenej veci bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Žiline. 9. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

